1 Samuela
Chapter 10
Sa taura o Samuela na tavaya waiwai ka sova yani ki na ului Saula, ka reguci koya ka tukuna "Sa sega li ni o Jiova sa lumuti iko mo nodra i liuliu na Nona i votavota?
2 "Ni o sa lako tani mai vei au e dai, o na raica e rua na tamata ena i bulubulu nei Raijeli ena vanua vaka Penijamini e Selesa ka rau na tukuna vei iko, 'Na asa o a la'ki vakasaqara sa kune. O tamamu sa oti na nona leqataka na asa ka oqo sa leqataki iko vakalevu, ni sa taroga tiko, "Na cava mada me'u cakava me baleti na luvequ?"'
3 "Mo na qai lako yani vakadodonu mai kea ki na vunikau teribinici e Tepori. Mai kea e lewe tolu na tamata e ratou sa lako cake tiko vua na Kalou e Peceli me mai sotavi iko. E dua e kauta tiko mai e tolu na luve ni me, e dua tale sa taura tiko e tolu nai buli madrai kei na dua tale sa taura tiko e dua na saqa waiwai.
4 "E ratou na kidavaki iko ka solia vei iko e rua nai buli madrai, ka o na taura mai na ligadratou.
5 "Ni oti oqori, o na lako mai ki na ulunivanua ni Kalou, na vanua sa tiko kina na nodra yavusa i valu na Filisitia. Ena yaco ni o sa lako mai kea ki na koro, o na sotavi ira e dua nai lawalawa parofita ni ra sa lako sobu tiko mai na vanua cecere vata kei nai yaya ni vakatagi, na tibereli, na sici bitu, na api sa liu tiko e matadra; era na parofisai tiko.
6 "Na yalo ni Kalou ena curumi iko mai, ka o na parofisai vata kei ira, o na vuki me dua tani tale na tamata.
7 "Ni sa yaco na veika oqo vei iko, mo cakava me vaka sa gadrevi vei iko; ni sa tiko vata kei iko na Kalou.
8 "O na liu vei au ki Kilikali; au na lako dina mai vei iko me'u vakacabora nai soro kama kei nai soro ni veivinakati. Mo na wawa me vitu na siga me yacova ni'u sa lako mai vei iko ka vakatakila na ka mo cakava."
9 Sa yaco ni sa lako tani mai vei Samuela, Na Kalou sa solia tale vua e dua na yalo; Na veika kece sa yaco ena siga o ya.
10 Ni rau sa lako mai ki na ulunivanua, era sa tu e kea na Parofita me sotavi koya, sa curumi koya mai na Yalo ni Kalou ka sa vakatekivu sara me parofisai vata kei ira na parofita.
11 Sa yaco, vei ira kece sa kilai koya e liu era sa raica ni sa parofisai tiko vata kei ira na parofita – era sa veitukuni yaka, "Na cava oqo sa yaco tiko vua na Luvei Kisi? Sa parofita talega o Saula?"
12 Sa dua na tamata mai kea sa sauma mai, "Ia, o cei na tamadra?" Sa yaco me sa dua na vakaibalebale, "Sa dua talega vei ira na Parofita o Saula?"
13 Ni sa oti na nona parofisai tiko, sa lako cake ki na vanua cecere.
14 Sa vosa vei Saula kei koya na nona dauveiqaravi o nona momo, "Drau a lako i vei?" Sa sauma sara yani, "Me vakaraica na asa. Ni keirau sa sega ni kunea rawa, keirau sa mani lako sara vei Samuela."
15 "Drau tukuna mada mai vei au se cava sara e tukuna o Samuela, au kerea – sa vosa mai kina o momo nei Saula."
16 Sa sauma yani o Saula ka vaka: "Sa tukuna vakadodonu ga ni sa kune na asa." Ena vuku ni matanitu, sa sega ni via vakaraitaka na veika sa vosa kina o Samuela.
17 Sa kacivi ira kece na tamata ki vei Jiova o Samuela mai Misipa,
18 ka sa vosa vei ira na luvei Isireli, "Sa tukuna o Jiova na nodra Kalou na Isireli, 'Au sa kauti ira mai na luvei Isireli mai Ijipita ka vakabulai kemuni mai na vanua o ya kei na ligadra na veimatanitu kei ira talega sa dau vakabobulataki kemuni.'
19 "Ena siga oqo, o ni sa cati Jiova na nomuni Kalou, o koya sa vakabulai kemuni mai na kemuni meca kecega kei na nomuni vakararawataki kecega, ka o ni sa tukuna vua, 'E sega me sa dua ga na neimami tui.' O koya oqo, mo ni vakaraitaki kemuni ena mata ni Kalou vakayavusa ka vakamataqali."
20 Sa vakavuna o Samuela me ra toso mai vakavoleka na yavusa kece e Isireli, ka sa digitaki na yavusa i Penijamini.
21 Ni sa vakavuna tiko na nodra toso voleka mai na yavusa i Penijamini ena nodra dui veivuvale, sa digitaki na vuvale i Matiri. O Saula na luvei Kisi sa digitaki. Ni ra sa vakasaqarai koya, era sa sega ni kunea.
22 Era sa vakatarogi Jiova, "Se sa lako mai na tamata se sega?" Sa sauma mai o Jiova, "Sa tiko e kea o koya, ni sa vuni tiko ena vanua era sa tu kina na i yaya."
23 Era sa cici yani ka kauti koya mai kea; ni sa tucake tu ena kedra maliwa – sa balavu cake o koya mai vei ira kecega mai na tabadra ka lako cake.
24 Sa tukuna o Samuela vei ira kecega na tamata, "O ni sa raica na tamata sa digitaka o Jiova, ni sa sega ni dua e vakataki koya mai vei ira kece na tamata?" Era sa kaila kece na tamata ka vaka: "Me bula balavu na tui!"
25 Sa vakamacalataka o Samuela na nodra i valavala na tui ka vola sara ena dua nai vola ka biuta yani ena mata i Jiova. Sa vakatalai ira yani o Samuela, na tagane vakayadua ki na nodra veivale.
26 Sa lako talega ki vale o Saula ki Kipea; era sa lako vata kei koya na tamata qaqa, o ira sa tara oti na yalodra na Kalou.
27 O ira sa vukitani era sa tukuna, "Ena vakabulai keda vakacava na tamata oqo?" Era sa cati Saula, ka sega ni via kauta mai vua e dua na ka ni loloma. Ia sa tauri koya tikoga vakamalua o Saula.
lus_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn